S-68/2008

Mál þetta, sem dómtekið var 25. nóvember sl., höfðaði lögreglustjórinn á Vestfjörðum með ákæru 13. ágúst sl. á hendur S-x-x C-x-x, kt. ...., nú til heimilis að Skagabraut 41 á Akranesi:

I.

„Fyrir fíkniefnalagabrot, með því að hafa mánudaginn 18. febrúar 2008, haft í vörslum sínum 101,67 grömm af hassi, ..., og 1,96 grömm af tóbaksblönduðu hassi sem lögregla fann og lagði hald á við leit á heimili hans að Hlíðarvegi 43, Ísafirði.

Telst brot ákærða varða við 2. gr. sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, sbr. 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 248/2002 og reglugerð nr. 848/2002.

II.

Fyrir brot gegn tolla- og lyfsölulögum, með því að hafa mánudaginn 18. febrúar 2008, haft í vörslum sínum 29 metandrostenolon/metandienon töflur með anabolískri verkan og 15 Deca-Durabolin töflur með anabolískri verkan sem ákærði vissi eða mátti vita að hefðu verið ólöglega innfluttar sem lögregla fann og lagði hald á við leit á heimili hans að Hlíðarvegi 43, Ísafirði.

Telst brot ákærða varða við 123. gr., sbr. 2. sbr. 1. mgr. 124. gr. og 135. gr. þágildandi tollalaga nr. 55/1987, sbr. 1. tl. 3. mgr. 9. gr. reglugerðar um tollmeðferð vara sem ferðamenn og farmenn mega hafa með sér við komu til landsins nr. 526/2000 og 5. mgr., sbr. 1. og 2. mgr. 51. gr., sbr. 1. mgr. 68. gr. lyfsölulaga nr. 30/1963.

Þess er krafist að ákærði verði dæmdur til refsingar, að hin haldlögðu fíkniefni skv. I. lið ákæru verði gerð upptæk, sbr. 6. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001. Einnig er þess krafist að framangreind hormónalyf, sem haldlögð voru ofangreint sinn verði gerð upptæk skv. 4. mgr. 48. gr. lyfjalaga nr. 93/1994, 2. mgr. 68. gr. lyfsölulaga nr. 30/1963 og 1. mgr. 136. gr. tollalaga nr. 55/1987.“

I.

Ákærði kom fyrir dóm við þingfestingu málsins 3. september 2008 og játaði sakargiftir svo sem þeim er að framan lýst. Er málið var tekið fyrir 25. nóvember sl. sótti ákærði ekki þing þrátt fyrir boðun og var málið þá dómtekið á grundvelli b-liðar 1. mgr. 126. gr. laga nr. 19/1991 um meðferð opinberra mála. Með vísan til þeirrar lagagreinar þykir mega leggja dóm á málið á grundvelli játningar ákærða, en játningin samrýmist gögnum málsins. Samkvæmt því sem hér hefur verið rakið teljast brot ákærða sönnuð og varða þau við tilgreind laga- og reglugerðaákvæði í ákæru að öðru leyti en því að tollalagabrot ákærða þykir réttilega heimfært undir 1. tölulið 3. mgr. 9. gr. reglugerðar nr. 526/2000, sbr. 5. gr. laga nr. 55/1987 og 196. gr. laga nr. 88/2005.

II.

Samkvæmt vottorði sakaskrár ríkisins hefur ákærði ekki gerst sekur um refsiverða háttsemi sem áhrif hefur á ákvörðun refsingar í máli þessu.

Refsing ákærða þykir að brotum hans virtum hæfilega ákveðin 30 daga fangelsi. Eftir atvikum þykir með heimild í 57. gr. almennra hegningarlaga nr. 19/1940 mega fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til kröfugerðar ákæruvalds, gagna málsins og tilgreindra lagaákvæða í ákæruskjali, sem og 181. gr. laga nr. 55/2005, ber að gera upptæk 101,67 grömm af hassi, 1,96 grömm af tóbaksblönduðu hassi, 29 metandrostenolon/metandienon töflur og 15 Deca-Durabolin töflur.

Samkvæmt 1. mgr. 165. gr. laga nr. 19/1991 um meðferð opinberra mála skal dæma ákærða til greiðslu alls sakarkostnaðar. Ekki þykja efni til að ákvarða skipuðum verjanda ákærða þóknun í ljósi þess að hann var fyrst skipaður til að gegna starfanum í þinghaldi 1. október sl. og sótti aldrei þing í málinu. Sakarkostnaður sá sem ákærði verður dæmdur til að greiða er því einungis kostnaður við rannsókn á fyrrgreindum lyfjum er lögregla haldlagði undir rannsókn málsins, sem samkvæmt framlögðu sakarkostnaðaryfirliti og fylgigögnum þess nemur samtals 63.074 krónum.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, S-x-x C-x-x, sæti fangelsi í 30 daga en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 63.074 krónur í sakarkostnað.

Ákærði sæti upptöku á 101,67 grömmum af hassi, 1,96 grömmum af tóbaksblönduðu hassi, 29 metandrostenolon/metandienon töflum og 15 Deca-Durabolin töflum.

K-kk-nf H-kk-nf